**Mesaj pentru diasporă**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ne înjurați în liniște morbidă

Și ne-acuzați că nu luptăm mai mult,

că lenea noastră este prea aridă

să reînvie marele tumult.

Suntem rămași pe frontul de ocară

din care voi ați dezertat voit

și înfruntăm urgia națională

dictată de-un partid nesăbuit.

Speranța vă e vâsc în devenire

și vă lipiți de ramul românesc.

Tot promovând o fadă primenire

reinventați al vostru os domnesc.

Ne acuzați că suntem în gunoaie,

că nu muncim atât cât ați decis,

că România nu e o copaie

în care voi să frământați un vis.

Dar nu vedeți că vatra e crăpată,

că fumul deznădejdii e-n delir,

că ne-a cuprins pe toți cu-o neagră pată

și-am devenit un biet popor martir?

O, biet popor, distrus de sărăcie

și cocoșat de-externele poveri,

Bocești ciudos sub roșia urgie

ce îți provoacă numai daraveri!

O, biet popor, distrus de sărăcie,

te-ai divizat în două primăveri,

Dar lupta ta e doar zădărnicie

că nu formezi întregul ce îl speri!

De-o parte suntem noi, rămăși în țară

ca să săpăm pământul din străbuni,

Iar lutul nostru, strună de chitară,

așteaptă ale voastre poțiuni.

Din depărtarea țărilor străine

vă plângeți dorul, poate, nefiresc,

Căci vă negați pornirile sangvine

și renegați poporul românesc.

Sunteți soldați plecați pe alte fronturi

luptând sub alte steaguri prin destin

Și tot ce vă interesează sunt doar conturi

pe care vi le umpleți cu venin.

Din când în când, vă-ntoarceți pe la case

ca părintescul zid să-l dărâmați.

Vă construiți palate de mătase

pe care, mai apoi, le-abandonați.

Ni le lăsați să le avem în pază,

să le-apărăm de tot ce e murdar

de ciuma unui roșu-n metastază

ce-mprăștie veninul nuclear.

E vremea aşteptatelor decizii,

dar să alegeți bine ce voiți!

Bogați să fiți cu vrerea în concizii,

că timpul nu mai e s-o lălăiți!

Avem nevoie de-ale voastre lacrimi

Aveți nevoie de al nostru lut,

Ca vatra s-o lipim fără de patimi,

Să ardem acest roșu disolut!